LT Europos Sąjungos oficialusis leidinys L 15/2

KOMISIJOS REGLAMENTAS (ES) 2016/67

2016 m. sausio 19 d.

kuriuo dėl didžiausios leidžiamosios ametoktradino, chlortalonilo, difenilamino, flonikamido, fluazinamo, fluoksastrobino, haloksifenmetilo, propamokarbo, protiokonazolo, tiakloprido ir trifloksistrobino liekanų koncentracijos tam tikruose produktuose ar ant jų iš dalies keičiami Europos Parlamento ir Tarybos reglamento (EB) Nr. 396/2005 II, III ir V priedai

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą,

kadangi:

(1) didžiausia leidžiamoji chlortalonilo, propamokarbo, tiakloprido ir trifloksistrobino liekanų koncentracija (toliau – DLK) nustatyta Reglamento (EB) Nr. 396/2005 II priede. Ametoktradino, flonikamido, fluazinamo, fluoksastrobino ir protiokonazolo DLK nustatyta to reglamento III priedo A dalyje. Difenilamino DLK nustatyta to reglamento V priede ir III priedo A dalyje. Konkreti haloksifenmetilo DLK nebuvo nustatyta ir ši medžiaga nebuvo įtraukta į to reglamento IV priedą, taigi taikoma to reglamento 18 straipsnio 1 dalies b punkte nustatyta numatytoji 0,01 mg/kg vertė;

(2) vykdant augalų apsaugos produkto, kurio sudėtyje yra veikliosios medžiagos ametoktradino, procedūrą, pagal Reglamento (EB) Nr. 396/2005 6 straipsnio 1 dalį buvo pateikta paraiška pakeisti nustatytą dabartinę DLK, kad šį produktą būtų galima naudoti vaistiniams šalavijams ir bazilikams apsaugoti;

(3) pateikta paraiška leisti naudoti flonikamidą paprikoms, briuseliniams kopūstams, žirniams (be ankščių), vilnamedžių sėkloms, miežiams, avižoms ir rugiams apsaugoti. Pateikta paraiška leisti naudoti fluazinamą pomidorams apsaugoti. Pateikta paraiška leisti naudoti fluoksastrobiną ir protiokonazolą valgomiesiems svogūnėliams apsaugoti. Pateikta paraiška leisti naudoti propamokarbą porams apsaugoti. Pateikta paraiška leisti naudoti tiaklopridą topinambams apsaugoti;

(4) pagal Reglamento (EB) Nr. 396/2005 6 straipsnio 2 ir 4 dalis pateikta paraiška leisti naudoti chlortalonilą spanguolėms apsaugoti. Pareiškėjas teigia, kad Jungtinėse Amerikos Valstijose tokiam kultūriniam augalui apsaugoti leidžiamos naudoti minėtos medžiagos liekanos viršija Reglamente (EB) Nr. 396/2005 nustatytą DLK, todėl, siekiant išvengti prekybos kliūčių to kultūrinio augalo importui, būtina nustatyti didesnę DLK;

(5) pagal Reglamento (EB) Nr. 396/2005 8 straipsnį atitinkamos valstybės narės įvertino šias pateiktas paraiškas ir vertinimo ataskaitas pateikė Komisijai;

(6) Europos maisto saugos tarnyba (toliau – Tarnyba) įvertino paraiškas ir vertinimo ataskaitas, visų pirma atsižvelgdama į galimą riziką vartotojams ir, tam tikrais atvejais, gyvūnams, ir pateikė pagrįstas nuomones dėl siūlomos DLK (2). Šias nuomones Tarnyba pateikė Komisijai, valstybėms narėms ir visuomenei;

(7) Tarnyba rekomenduoja nustatyti porams naują 30 mg/kg propamokarbo DLK, gautą suapvalinus 20 mg/kg vertę, apskaičiuotą Ekonominio bendradarbiavimo ir plėtros organizacijos (EBPO) DLK skaičiuokle. Pritaikius porams 0,88 lapinių daržovių virimo koeficientą, tokia siūloma DLK nebus viršijama ūmaus poveikio etaloninė dozė, taigi ji vartotojams bus saugi. Vis dėlto, atsižvelgiant į kai kurioms valstybėms narėms kilusias abejones, yra tikslingiau nustatyti nesuapvalintą 20 mg/kg DLK. Tokia vertė atitinka numatomą paskirtį porams;

(8) dėl visų kitų paraiškų Tarnyba padarė išvadą, kad, remiantis poveikio vartotojams vertinimu, atliktu tiriant 27 konkrečias Europos vartotojų grupes, visi duomenys atitinka reikalavimus ir pareiškėjų prašomi DLK pakeitimai vartotojų saugos atžvilgiu yra priimtini. Tarnyba atsižvelgė į naujausią informaciją apie toksikologines medžiagų savybes. Be to, Tarnyba padarė išvadą, kad nei visą gyvenimą trunkantis šių medžiagų, gaunamų vartojant visus maisto produktus, kuriuose gali būti šių medžiagų, poveikis, nei trumpalaikis labai didelio kiekio atitinkamų kultūrinių augalų ir maisto produktų vartojimas nekeltų rizikos, kad bus viršyta leidžiamoji paros dozė arba ūmaus poveikio etaloninė dozė;

(9) Komisijos reglamentu (ES) Nr. 772/2013 (3) nustatyta laikinoji difenilamino DLK obuoliuose ir kriaušėse. Stebėsenos duomenys rodo, kad vis dar pasitaiko neišvengiama kryžminė neapdorotų obuolių ir kriaušių tarša. Tam, kad veiklos vykdytojai tyrėtų pakankamai laiko visiškai pašalinti difenilamino liekanas sandėliavimo patalpose, tikslinga palikti galioti laikinąją DLK, kuri vėliau bus peržiūrėta. Atliekant peržiūrą bus atsižvelgta į per dvejus metus po šio reglamento paskelbimo gautą informaciją;

(10) 2013 m. liepos 5 d. Maisto kodekso komisija (toliau – MKK) (4) patvirtino trifloksistrobino didžiausią leidžiamąją koncentraciją (CXL) aliejaus gamybai skirtose alyvuogėse. Ta CXL yra saugi Sąjungos vartotojams (5), todėl turėtų būti įtraukta į Reglamentą (EB) Nr. 396/2005 kaip DLK;

(11) kelios tiakloprido ir trifloksistrobino DLK vertės buvo iš dalies pakeistos Komisijos reglamentu (ES) 2015/1200 (6). Tuo reglamentu nuo 2016 m. vasario 12 d. iki atitinkamų nustatymo ribų sumažinta tiakloprido DLK topinambuose, o trifloksistrobino DLK – aliejaus gamybai skirtose alyvuogėse. Siekiant teisinio tikrumo, yra tikslinga numatyti, kad šiame reglamente nustatyta DLK būtų taikoma nuo tos pačios dienos;

(12) dėl haloksifenmetilo Tarnyba pateikė to veikliosios medžiagos pesticido keliamos rizikos vertinimo tarpusavio peržiūros išvadą (7). Tarnyba rekomendavo nustatyti DLK, kuria būtų atsižvelgiama į tipišką naudojimo paskirtį pagal Sąjungos gerąją ūkininkavimo praktiką. Komisija konsultavosi su Europos Sąjungos etaloninėmis laboratorijomis dėl tam tikrų nustatymo ribų;

(13) remiantis Tarnybos pagrįstomis nuomonėmis ir atsižvelgiant į su svarstomu klausimu susijusius veiksnius, daroma išvada, kad tam tikri DLK pakeitimai atitinka Reglamento (EB) Nr. 396/2005 14 straipsnio 2 dalies reikalavimus;

(14) todėl Reglamentas (EB) Nr. 396/2005 turėtų būti atitinkamai iš dalies pakeistas;

(15) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis

Reglamento (EB) Nr. 396/2005 II, III ir V priedai iš dalies keičiami pagal šio reglamento priedą.

2 straipsnis

Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Tačiau jis taikomas nuo 2016 m. vasario 12 d. dėl tiakloprido DLK topinambuose ir trifloksistrobino DLK aliejaus gamybai skirtose alyvuogėse.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2016 m. sausio 19 d. Komisijos vardu Pirmininkas Jean-Claude JUNCKER

(1) OL L 70, 2005 3 16, p. 1.

(2) EFSA mokslinės ataskaitos pateikiamos svetainėje http://www.efsa.europa.eu

Reasoned opinion on the modification of the existing MRLs for ametoctradin in sage and basil. EFSA Journal 2015;13(6):4153 [22 pp.].

Setting of an import tolerance for chlorothalonil in cranberries. EFSA Journal 2015;13(7):4193 [21 pp.].

Reasoned opinion on the modification of the existing MRLs for flonicamid in several crops. EFSA Journal 2015;13(5):4103 [26 pp.].

Reasoned opinion on the setting of a new MRL for fluazinam in tomatoes. EFSA Journal 2015;13(6):4154 [23 pp.].

Modification of the existing maximum residue level (MRL) for fluoxastrobin in shallots. EFSA Journal 2015;13(6):4143 [19 pp.].

Reasoned opinion on the modification of the existing maximum residue levels for propamocarb in onions, garlic, shallots and leeks. EFSA Journal 2015;13(4):4084[20 pp.].

Modification of the existing maximum residue level (MRL) for prothioconazole in shallots. EFSA Journal 2015;13(5):4105 [20 pp.].

Modification of the existing maximum residue level for thiacloprid in Jerusalem artichokes. EFSA Journal 2015;13(7):4191 [18 pp.].

(3) 2013 m. rugpjūčio 8 d. Komisijos reglamentas (ES) Nr. 772/2013, kuriuo dėl didžiausios leidžiamosios difenilamino likučių koncentracijos tam tikruose produktuose arba ant jų iš dalies keičiami Europos Parlamento ir Tarybos reglamento (EB) Nr. 396/2005 II, III ir V priedai (OL L 217, 2013 8 13, p. 1).

(4) Pesticidų liekanų kodekso komiteto ataskaitas galima rasti http://www.codexalimentarius.org/download/report/799/REP13_PRe.pdf

Jungtinė FAO ir PSO maisto standartų programa, Maisto kodekso komisija. II ir III priedėliai. Trisdešimt šeštoji sesija. Roma, Italija, 2013 m. liepos 1–5 d.

(5) Mokslinė parama rengiant ES poziciją 45-ajame Pesticidų liekanų kodekso komiteto posėdyje. EFSA Journal 2013;11(7):3312 [210 pp.]. doi:10.2903/j.efsa.2013.3312.

(6) 2015 m. liepos 22 d. Komisijos reglamentas (ES) Nr. 2015/1200, kuriuo dėl didžiausios leidžiamosios amidosulfurono, fenheksamido, metilkrezoksimo, tiakloprido ir trifloksistrobino liekanų koncentracijos tam tikruose produktuose ar ant jų iš dalies keičiami Europos Parlamento ir Tarybos reglamento (EB) Nr. 396/2005 II ir III priedai (OL L 195, 2015 7 23, p. 1).

(7) Conclusion on the peer review of the pesticide risk assessment of the active substance halauxifen-methyl (XDE-729 methyl). EFSA Journal 2014;12(12):3913 [93 pp.].